Diari Oficial de la Generalitat Valenciana


Sumari del DOGV 5525, del 01-06-2007 (2007/6482)

RESOLUCIÓ de 8 de maig de 2007, de la Directora General de Relacions amb les Corts i Secretariat del Govern de la Presidència de la Generalitat, per la qual es disposa la publicació de l'Acord Marc de cooperació entre l'Agència Valenciana de Salut de la Conselleria de Sanitat (Hospital Universitari Doctor Peset de València) i la Fundació de la Comunitat Valenciana per a la Investigació en l'Hospital Universitari Doctor Peset.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5525

Data del DOGV
:   01-06-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/6482


Data del document
:   08-05-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Sanitat
    * cooperació administrativa
    * establiment hospitalari
    * fundació

RESOLUCIÓ de 8 de maig de 2007, de la Directora General de Relacions amb les Corts i Secretariat del Govern de la Presidència de la Generalitat, per la qual es disposa la publicació de l'Acord Marc de cooperació entre l'Agència Valenciana de Salut de la Conselleria de Sanitat (Hospital Universitari Doctor Peset de València) i la Fundació de la Comunitat Valenciana per a la Investigació en l'Hospital Universitari Doctor Peset. [2007/6482]  
Subscrit, després de la tramitació prèvia reglamentària, entre l'Agència Valenciana de Salut de la conselleria de Sanitat (Hospital Universitari Doctor Peset de València) i la Fundació de la Comunitat Valenciana per a la Investigació en l'Hospital Universitari Doctor Peset, el 20 de març de 2007, un Acord Marc de cooperació, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Comunitat Valenciana l'esmentat Acord, que ha quedat inscrit en el Registre de Convenis amb el número 0192/2007, i que figura com a annex d'esta resolució.  
València, 8 de maig de 2007. La directora general de Relacions amb les Corts i Secretariat del Govern: Angélica Such Ronda.  
Acord Marc de Cooperació entre l'Agència Valenciana de Salut de la conselleria de Sanitat (Hospital Universitari Doctor Peset de València) i la Fundació de la Comunitat Valenciana per a la Investigació en l'Hospital Universitari Doctor Peset  
València, 20 de març de 2007  
REUNITS  
D'una banda, Rafael Blasco Castany, conseller de Sanitat, com a president del Consell d'Administració de l'Agència Valenciana de Salut, fent ús de la delegació per a signar este conveni per l'Acord del Consell d'Administració d'1 de febrer de 2007, publicat en el DOCV número 5.453, de data 19 de febrer de 2007.  
I, de l'altra banda, Carmen Snabb Galbis, vicepresidenta de la Fundació de la Comunitat Valenciana per a la Investigació en l'Hospital Universitari Doctor Peset, especialment facultada per a la signatura d'este conveni pels articles 11 i 13 dels Estatuts de la Fundació, en nom i representació d'esta entitat.  
EXPOSEN  
I. La conselleria de Sanitat, a través de l'Agència Valenciana de Salut i la Fundació de la Comunitat Valenciana per a la Investigació en l'Hospital Universitari Doctor Peset de València (en avant, la Fundació) tenen la voluntat d'impulsar i promoure la investigació científica, la docència i la formació del personal en el camp sanitari i la cooperació per al desenvolupament de les ciències sanitàries.  
II. L'article 5 del Decret 186/1996, de 18 d'octubre, del Govern Valencià, que aprova el Reglament sobre Estructura, Organització i Funcionament de l'Atenció Especialitzada en la conselleria de Sanitat, establix que cada Àrea de Salut ha d'estar vinculada o ha de disposar, almenys, d'un hospital, amb els servicis que aconsellen la població a què haja d'assistir, l'estructura d'esta i els problemes de salut, i vincula l'Àrea 09 a l'Hospital Universitari Doctor Peset.  
III. L'article 22 de la Llei 3/2003, de 6 de febrer, d'Ordenació Sanitària de la Comunitat Valenciana, va establir que el sistema sanitari valencià s'ordena en Departaments de Salut, que equivalen a les àrees de salut previstes en la Llei General de Sanitat.  
IV. L'Orde de 12 de maig de 2005, de la conselleria de Sanitat, per la qual crea els Departaments de Salut, va determinar que l'àmbit territorial dels nous Departaments de Salut es correspon amb el de les antigues àrees de Salut, i crea el Departament 10 en substitució de l'antiga Àrea 09.  
V. L'Orde de 13 de gener de 2005, de la conselleria de Sanitat, per la qual establix mesures per a la unificació de la gestió sanitària pública d'Atenció Primària i Assistència Especialitzada, disposa que els directors d'hospital assumixen les funcions i atribucions previstes en el Decret 42/1986, de 21 de març, que definix i estructura l'Atenció Primària de la salut a la Comunitat Valenciana, i també les establides en el Decret 186/1996, de 18 d'octubre, que aprova el Reglament sobre Estructura, Organització i Funcionament de l'Atenció Especialitzada de la conselleria de Sanitat.  
VI. La Fundació és una institució privada i sense finalitat lucrativa, amb personalitat jurídica pròpia, els estatuts de la qual els va aprovar el Govern Valencià en la reunió del dia 8 de febrer de 2002, i es constituir davant del notari el 23 de juny de 2004.  
La Fundació té plena capacitat per a obrar amb autonomia absoluta i té com a finalitats principals:  
- Establir les directrius estratègiques, prioritzar i promoure la investigació biomèdica en l'Hospital Universitari Doctor Peset, i en la unitat d'investigació de l'hospital, en congruència amb els plans d'investigació de la conselleria de Sanitat.  
- Facilitar i promoure la docència i la preparació dels postgraduats i investigadors per tal que disposen de formació continuada, complementant els plans generals de docència mèdica especialitzada acreditats en l'Hospital i els programes de docència postgraduada existents en la Universitat.  
- Acreditar i garantir els projectes i el procés d'investigació de l'hospital i la unitat d'investigació.  
- Cooperar, per mitjà de convenis i altres formes de concert, amb organismes nacionals i internacionals, i també amb institucions sanitàries i docents, nacionals o estrangeres.  
- Projectar a la societat l'experiència i el potencial d'aportació responsable i rellevant de l'hospital.  
- Liderar projectes multicèntrics d'abast nacional o internacional, o participar-hi.  
- Gestionar el procés d'investigació de l'hospital i els recursos resultants dels contractes de gestió, organitzar les aportacions i les despeses, fer-ne una administració equilibrada, exercir la priorització estratègica de la investigació en l'hospital i la unitat d'investigació.  
VII. Un desplegament eficaç de les finalitats exposades abans aconsella unir esforços i col·laborar per a aconseguir conjuntament els objectius esmentats per mitjà d'un instrument eficaç que regule la col·laboració mútua, i també la provisió necessària de mitjans materials i recursos humans suficients.  
En conseqüència, per a establir les bases d'una col·laboració fructífera amb l'Administració, les parts es reconeixen capacitat plena per a portar a terme este conveni, i acorden les clàusules següents.  
CLÀUSULES  
Primera. Objecte de l'acord  
L'objecte d'este acord és regular les relacions de col·laboració entre l'Hospital Universitari Doctor Peset de València i el Departament de Salut que hi està vinculat, d'una banda, i la Fundació de la Comunitat Valenciana per a la Investigació en l'Hospital Universitari Doctor Peset, de l'altra. Les àrees de col·laboració objecte d'este conveni són, entre altres:  
1. La gestió, per part de la Fundació, de tots els aspectes relacionats amb la investigació biomèdica i clinicoepidemiològica que es duguen a terme en el si del Departament de Salut vinculat a l'Hospital Universitari Doctor Peset (en avant, Departament de Salut 10).  
2. La col·laboració de la Fundació per a la realització d'assajos clínics en el si del Departament de Salut 10.  
3. La promoció d'activitats que faciliten l'intercanvi nacional i internacional de coneixements encaminats a aconseguir la major rellevància científica i clínica del Departament 10.  
4. L'activitat docent i formativa que facilite una formació continuada en investigació, la qual cosa inclou l'organització de cursos, reunions científiques, convocatòria de beques, etc.  
5. No queden inclosos en l'objectiu del conveni tots els aspectes relatius a docència MIR ni a la docència de pregrau que es troben regulats per les normatives i convenis específics  
Segona. Àmbit de cooperació  
L'àmbit d'este conveni s'estén als aspectes següents:  
1. Investigació  
D'acord amb els fins fundacionals, la Fundació assumirà la gestió íntegra de la investigació biomèdica que du a terme l'hospital:  
- Establir les directrius de la investigació biomèdica en el Departament 10.  
- Acreditar i garantir els projectes i processos d'investigació en el Departament 10.  
- Liderar projectes multicèntrics d'abast nacional o internacional, o participar-hi.  
- Establir les directrius d'investigació clinicoepidemiològica en el Departament 10.  
- Concedir ajudes econòmiques per a projectes d'investigació prioritzats per l'hospital.  
- Impulsar l'aprofitament dels èxits científics cap a la millora de la pràctica clínica i la qualitat assistencial del Departament 10.  
Tot això s'ha de fer garantint l'observança dels imperatius ètics i la deontologia professional.  
2. Activitats docents i de formació  
La Fundació ha de promoure, entre altres, les activitats docents següents:  
- Facilitar i promoure la docència i la preparació dels postgraduats i investigadors per tal que disposen de formació continuada que complemente els plans docents acreditats i els programes de docència postgraduada de la universitat.  
- Organitzar cursos de postgrau, estudis de tercer cicle, reunions científiques, etc.  
Tercera. Obligacions de les parts  
La Fundació es compromet a gestionar i administrar totes les activitats d'investigació, desplegament tecnològic, docència i col·laboració internacional que li encarregue el Departament (beques, ajudes, subvencions, donacions, etc.), i també a mitjançar amb tercers en qüestions biomèdiques d'I+D+I.  
Així mateix, la Fundació ha de gestionar tots els contractes, convenis i acords, en els aspectes administratius, legals, econòmics i tècnics, a què es referix l'apartat anterior.  
A fi que la Fundació puga dur a terme les funcions esmentades, el Departament 10 es compromet a:  
- Col·laborar, amb els mitjans materials i personals que siguen necessaris, a donar suport a la investigació, d'acord amb les directrius del Pla Estratègic d'Investigació del Departament 10.  
- El Departament 10 ha de posar a disposició de la Fundació les instal·lacions d'investigació perquè, amb la supervisió de la Fundació, puguen dur-s'hi a terme els programes de desplegament científic (I+D) propis i els que resulten de convenis amb altres institucions.  
- La fundació ha de gestionar els locals, les instal·lacions i la resta dels recursos posats a la seua disposició, per als fins esmentats.  
En relació amb el personal:  
- La Fundació, per a dur a terme la investigació del Departament 10, pot contractar personal o concedir beques de personal, d'acord amb la legislació vigent.  
- La conselleria ha d'acreditar els servicis prestats a través de la Fundació, tant als investigadors contractats com als becaris, com es fa en l'actualitat.  
- En el cas de la concessió per part d'un organisme públic de beques o contractacions que requerisquen cofinançament per part del beneficiari, la conselleria es compromet a assumir la part del cofinançament esmentada.  
- En els casos en què siga necessari, la Fundació ha de vetlar perquè s'adopten les mesures de caució necessàries (assegurances) per al desplegament de les funcions per a les que haja sigut contractat.  
- La Fundació ha d'organitzar i encomanar les tasques d'investigació, en les instal·lacions cedides pel Departament 10 amb este fi, tant al personal adscrit al Departament 10 mateix, com a investigadors d'altres institucions amb què hi haja convenis de col·laboració.  
En relació amb els béns adquirits (material inventariable):  
- El material inventariable de qualsevol tipus que s'adquirisca amb fons gestionats i administrats per la Fundació no constituïx patrimoni d'esta entitat, sinó que s'adscriu al Departament 10, després que n'accepte la donació, i el Departament 10 es compromet al fer-ne el manteniment  
- Si un organisme públic concedix béns que requerisquen cofinançament per part del beneficiari, la conselleria es compromet a assumir la part del cofinançament esmentada. La propietat dels béns esmentats serà del Departament 10, que també n'assumix els costos de manteniment.  
L'Agència Valenciana de Salut no assumix més obligacions que les arreplegades en esta clàusula.  
Quarta. Vinculació laboral del personal  
El personal administratiu i tècnic que preste suport ocasionalment a la Fundació per part del Departament 10, continua tenint-hi una relació contractual. La Fundació no assumix cap responsabilitat en matèria contractual o laboral ni estatutària, ni administrativa, amb el personal esmentat abans.  
Cinquena. Cessió de dades  
S'han de cedir les dades relatives a l'execució del conveni que, per a l'elaboració d'estadístiques, avaluació i seguiment del Pla Valencià d'Investigació Científica, Desplegament Tecnològic i Innovació (PVIDI) 2001-2006, promoga l'Àrea de Política Científica i Transferència de Tecnologia, sense perjuí del compliment del que establix la Llei Orgànica 15/1999, de 13 de desembre, de Protecció de Dades de Caràcter Personal.  
Sisena. Comissió de seguiment  
El seguiment d'este acord marc es fa a través de la Junta de Govern de la Fundació.  
Setena. Vigència  
Este conveni produïx efecte a partir de la data de la signatura i manté la vigència durant quatre anys. Es prorroga tàcitament pels mateixos períodes de temps, amb la condició que l'activitat estiga vigent, si cap de les parts en demana la resolució.  
Huitena. Causes de resolució  
Són causa d'extinció d'este conveni:  
1. L'incompliment manifest de les obligacions assumides per part de qualsevol de les parts.  
2. L'acord mutu de les parts.  
3. La desaparició de les circumstàncies que l'originen.  
4. La denúncia expressa d'una de les parts, si avisa tres mesos abans.  
I, perquè conste, com a mostra de conformitat, les parts signen este document, al lloc i en la data indicats més amunt.   
Per l'Agència Valenciana de Salut Valenciana: Rafael Blasco Castany   
Per la Fundació de la Comunitat per a la Investigació en l'Hospital Universitari Doctor Peset: Carmen Snabb Galbis